钦定古今图书集成/理学汇编/学行典/第283卷 > 孔子家语 > 《困誓》
## 钦定古今图书集成/理学汇编/学行典/第283卷 > 孔子家语 > 《困誓》

子贡问于孔子曰：“赐倦于学，困于道矣，愿息而事君，
可乎？”孔子曰：“‘《诗》云：‘温恭朝夕，执事有恪’。事君之难也’。
事君焉可息哉！”曰：“然则赐愿息而事亲。”孔子曰：“‘《诗》云：
‘孝子不匮，永锡尔类’。事亲之难也’。事亲焉可息哉！”“然
则赐愿息于妻子。”孔子曰：“《诗》云：‘刑于寡妻，至于兄弟，
以御于家邦’。妻子难，妻子焉可息哉！”“然则赐愿息于
朋友？”孔子曰：“《诗》云：‘朋友攸摄，摄以威仪’。朋友难，朋友
焉可息哉！”“然则赐愿息于耕。”孔子曰：“《诗》云：‘昼尔于茅，
宵尔索绹，亟其乘屋，其始播百谷’。耕难耕，焉可息哉！”
“然则赐无息者乎？”孔子曰：“望其圹睾如也，填如也，鬲
如也，此则知所息矣。”子贡曰：“大哉死乎！君子息焉，小
人休焉。”